Коронавирус : днес започват новите ограничения , очакват се опашки в моловете Днес в България влизат в сила новите мерки за овладяване на коронавируса . Ето какво се променя от тази вечер : Новите ограничения бяха обявени по - рано тази седмица и ще важат от днес , 27 ноември , до 21 декември . Затягането на мерките идва в отговор на високия брой нови зарази с коронавируса . А по смъртност от Ковид - 19 България дори вече се нареди сред най - засегнатите страни в ЕС . Тук припомняме кои нови мерки важат от днес вечерта . Какво затваря и какво остава отворено Преустановяват се присъствените учебни занятия във всички образователни институции - училища , университети , езикови центрове . Врати затварят и всички ясли и детски градини . Преустановяват се също така всички извънкласни дейности и занимания . Спират се плановите операции . Затварят се всички заведения за хранене . Позволени са единствено доставките на храна по домовете и офисите . Преустановяват се всички семинари , конгреси , културни и развлекателни мероприятия . Отворени остават единствено театрите - те ще работят с капацитет до 30 % и при стриктно спазване на противопандемичните мерки . Преустановяват се също така спортните мероприятия със състезателен и тренировъчен характер за лица до 18 години . Всички спортни мероприятия за лица над 18 - годишна възраст ще се провеждат без публика . Фитнес клубовете затварят врати . Същото важи за игралните зали и казината . При частните тържества са позволени не повече от 15 души , а всички организирани екскурзии се преустановяват . Врати затварят и всички търговски центрове . Отворени остават единствено хранителни магазини , аптеки , банки , оптики , зоомагазини и доставчици на услуги , които се намират в моловете . Продължават да работят и малките квартални магазини . Парковете и религиозните храмове също остават отворени . Вечерен час няма да бъде налаган . В моловете се очакват опашки , тъй като днес е последният ден , преди да затворят за три седмици . Много магазини са обявили промоции и намаления . Предвижда се също така да работят с удължено работно време . Актуалните числа Междувременно стана ясно , че за последните 24 часа в България са били регистрирани 3568 нови зарази с коронавируса . Според данните на Единния информационен портал , починалите за денонощието са 162 - ма .